Nota de tall 1a assignació PAU/CFGS: 9,906
Nom del títol: Graduat/ada en Enginyeria Química per la Universitat Rovira i Virgili
Formar professionals experts en la concepció, el càlcul, el disseny, la construcció i l'explotació d'instal·lacions o equips en els quals la matèria experimenta un canvi d'estat, contingut, energia o composició, per dur a terme tasques en què intervinguin processos fisicoquímics o de bioenginyeria en el sector químic, petroquímic, farmacèutic, mediambiental, etc.
L'evolució del sector químic en l'àmbit europeu està patint una disminució contínua del volum de fabricació de les anomenades comodities (productes tradicionals del sector), la qual s'ha desplaçat cap a països de l'est d'Europa i d'Àsia, fonamentalment.
En contraposició, els països occidentals s'orienten principalment cap a l'R+D elaborant nous productes; això els permet aprofundir el seu bagatge de coneixements i d'experiència, i transmetre'l ( know how ).
La nova indústria, doncs, serà més específica, amb més valor afegit i d'una tecnologia molt més complexa que la present, que evolucionarà amb velocitat.
Finalment, la pressió demogràfica, el canvi climàtic i l'esgotament dels recursos exigiran que els professionals tinguin sensibilitat ambiental i social, així com sòlides conviccions ètiques que apuntin cap a un món sostenible per a tots i cap a la preservació d'un llegat natural per a les generacions futures.
El disseny de l'enginyeria química del futur ha de tenir en compte, doncs, aquesta visió, aquesta perspectiva, i habilitar el titulat amb les capacitats adequades per a l'èxit en aquest món en constant evolució i en aquests nous esquemes d'organització industrial.
Nom del títol: Graduat/ada en Tècniques de Bioprocessos Alimentaris per la Universitat Rovira i Virgili
Proporcionar una formació tecnològicament avançada, basada en una aproximació d'enginyeria als sistemes biològics, que permeti dissenyar i aplicar mètodes eficaços i respectuosos amb el medi ambient per produir i processar productes de base biològica, principalment aliments.
Millorar la vida útil dels aliments processats, reduir costos de transport, gestionar els residus i desenvolupar alternatives per utilitzar materials biològics, mantenint els estàndards de qualitat i acomplint les normatives de qualitat establertes.
Sectors industrials basats tant en els bioprocessos (com ara l'alimentari, l'agrícola, el farmacèutic, el nutricèutic, el químic o el d'alimentació animal) com en el tractament de residus, especialment les aigües residuals.
Les tendències socials i econòmiques globals apunten que, en els pròxims anys, el sector alimentari català haurà de fer front a grans desafiaments, especialment centrats en els nous hàbits i preferències dels consumidors, fruit dels canvis socials i demogràfics que experimenta la nostra societat (augment de la demanda d'aliments, envelliment de la població, immigració i noves estructures familiars, increment de la renda, preocupació per la salut, conscienciació respecte del malbaratament alimentari, etc.) i del procés de globalització i reorganització econòmica, entre d'altres.
Un dels elements clau per aconseguir superar aquests reptes és la incorporació de professionals amb una formació especialment adaptada a les necessitats d'aquest sector.
En un sector madur com és l'agroalimentari, amb un fort component tradicional i una cultura innovadora escassa, disposar de professionals formats té un paper estratègic, no només com a element de professionalització i generació de coneixement, sinó també com a factor inspirador de canvi cultural.